Die Afrikaanse Taalraad (ATR) is ŉ nieregeringsorganisasie wat Afrikaans en die regte van sy sprekers binne ŉ meertalige konteks bevorder. Dit gee erkenning aan die gedeelde geskiedenis van Afrikaans asook die diversiteit van sy sprekers en die uiteenlopende variëteite wat hulle praat: van Standaardafrikaans, Algemene Afrikaans (volgens die 2017-uitgawe van die Afrikaanse Woordelys en Spelreëls), Omgangsafrikaans in al sy fasette (van Kaaps, Overbergs, Weskusafrikaans, Oranjerivierafrikaans (Gariepafrikaans) tot Gautengse Afrikaans) en nog meer. Die Taalraad funksioneer as ŉ konfederale liggaam met meer as 35 taal- en kultuurorganisasies in Suid-Afrika, Namibië en Nederland as lede en bevorder taalsamewerking in verskeie domeine, veral die onderwys. Gesamentlik verteenwoordig die Taalraad se lede meer as 500 000 mense oor die hele spektrum van die Afrikaanse gemeenskap. Die Afrikaanse Taalraad (ATR) is ná ŉ intense, inklusiewe en veral raadplegende proses van vyf jaar (2003-2008) op 24 Mei 2008 te Wellington gestig: ’n proses wat aanvanklik deur die Nasionale Taalliggaam vir Afrikaans (NTLA) geïnisieer is. Meer as 100 verteenwoordigers van 40 organisasies landswyd het die stigtingsbyeenkoms bygewoon.